Brian Mikkelsen (KF), 2011-11-29:
Vi kan starte vores danmarkstur i Hinge ved Aarhus.
Der ligger et typisk dansk produktionsfirma, Weber.
De producerer Leca og har 100 medarbejdere i Danmark.
De skaffer massive indtægter hjem til det danske samfund og betyder meget for lokalsamfundet omkring Aarhus.
Den her NOx-afgift vil betyde ekstra omkostninger for Weber ved Aarhus for deres Lecaproduktion på 5 mio. kr.
Det er halvdelen af de penge, som de ellers trækker ud til investeringer og udvikling.
Og det kan være medvirkende årsag til, at man ikke fastholder den produktion i det danske samfund.
Det vil være et tab for lokalsamfundene omkring de to fabrikker, Weber har, og det vil være et tab for samfundet.
Så kan vi tage en rask tur hen over Kattegat til Frederiksværk.
Der ligger Dansteel A/S.
De er ude i en hård priskonkurrence, de er belastet med andre former for energiafgifter, men NOx-afgiften vil koste dem 5 mio. kr. i en situation, hvor de er udsat for kolossal priskonkurrence.
Dansteel i Frederiksværk har 400 ansatte.
Det er en stor virksomhed i Nordsjælland, som betyder meget i Frederiksværkområdet, og afgiften kan være det, der kan være med til at tippe læsset.
Vi kan tage en tur over Storebælt til gartnerierne på Fyn, som har 10.000 mennesker ansat, og ifølge 3F kan NOx-afgiften sammen med andre energiafgifter betyde, at en fjerdedel af gartnerierne vil lukke sammen med følgeindusstrien, og 2.500 mennesker vil blive arbejdsløse som følge af energiafgifterne fra regeringens side.
Vi kan stadig væk godt bevæge os lidt rundt på Fyn.
Kommunekemi beskæftiger også mange mennesker.
Det er så i Nyborg.
De vil blive belastet af en afgift på 3 mio. kr.
De er også udsat for hård priskonkurrence fra Sverige og fra Tyskland og kan sagtens overveje at flytte produktion til de lande.
Vi kan tage til virksomheder i alle dele af udkantsområderne i Danmark, som producerer og udvikler, fordi Danmark – ikke endnu i hvert fald – er blevet en zoologisk have, hvor vi ikke har produktion, hvor vi ikke har udvikling.
Og der kan de ekstra skatter og afgifter, som regeringen her lægger op til, og ikke mindst en NOx-afgift, som helt umotiveret bliver kastet hen over virksomheder, som i forvejen har ydet en kæmpeindsats for at bekæmpe udledningen af bl.a. NOx'er, være med til at vælte læsset.
Hvorfor den her danmarksturné?
Det er jo ikke staten, der finansierer det.
Det er virksomhederne, som betaler skat, som kan finansiere vores miljøindsats i Danmark.
Og hvis de virksomheder flytter ud af Danmark og eksempelvis flytter til Polen, Tjekkiet, Slovakiet, sågar Tyskland, så vil der være fuld damp under kedlerne; man vil producere i lande, hvor der er færre miljørestriktioner, dårligere arbejdsmiljø, dårligere lønninger, samtidig med at man vil tage arbejdskraften og produktionen ud af det danske samfund.
For det vil alt andet lige koste arbejdspladser, udvikling og produktion i det danske samfund, og så har vi ikke penge til at finansiere eksempelvis en ihærdig og ambitiøs miljøindsats for det danske samfund.
Så derfor vil vores kraftige råd til regeringen være, at man skal tænke sig om: Tænk på arbejdspladserne og udviklingen i det danske samfund og ikke så meget på den høje cigarføring.
Tænk mere på, hvordan vi kan fastholde, at der også er et produktionsmiljø i Danmark.
Og det bliver vanskeligt, hvis man tillige med NOx-afgiften bliver ved med at komme med nye skatter og afgifter i Danmark så mange gange, som man har gjort.